Okresná prokuratúra Žilina 
Moyzesova 20, 011 56 Žilina 1 	

Sp. zn. : 1 Pv 750/14/5511	Žilina, 27.7.2015
EEČ : 2-43-3657-2015

U Z N E S E N I E

Trestná vec:	obvinená XXXXX 
Zločin:	Neodvedenie dane a poistného podľa § 277 odsek 1, odsek 2 písmeno b Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátorka Okresnej prokuratúry Žilina
Podľa § 215 odsek 1 písmeno h Trestného poriadku s poukazom na § 86 odsek 1 písmeno e Trestného zákona zastavujem trestné stíhanie obvinenej:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
ako konateľka spol. XXXXX XXXXX XXXXX XXXXX XXXXX IČO: XXXXX XXXXX XXXXX riadne odovzdala za mesiac december 2013 až jún 2014 Sociálnej poisťovni, pobočka XXXXX jednotlivé mesačné výkazy poistného, zo mzdy zamestnancov poistné zrazila, ale ku dňu splatnosti 31.01.2014 neuhradila poistné odvody vo výške 769,27 €, pričom mala možnosť úhrady vo výške 769,27 €, ku dňu 28.02.2014 neuhradila poistné odvody vo výške 771,56 €, pričom mala možnosť úhrady vo výške 28,07 €, ku dňu 31.03.2014 neuhradila poistné odvody vo výške 857,73 €, pričom mala možnosť úhrady vo výške 39,11 €, ku dňu 30.04.2014 neuhradila poistné odvody vo výške 868,92 €, pričom mala možnosť úhrady vo výške 566,61 €, ku dňu 31.05.2014 neuhradila poistné odvody vo výške 924,65 €, pričom mala možnosť úhrady vo výške 260,41 €, ku dňu 30.06.2014 neuhradila poistné odvody vo výške 923,41 €, pričom mala možnosť úhrady vo výške 923,41 € a ku dňu 31.07.2014 neuhradila poistné odvody vo výške 882,97 €, pričom mala možnosť úhrady vo výške 867,46 €, čím takýmto konaním zadržala a neodviedla príjemcovi Sociálnej poisťovni, pobočka XXXXX zákonné poistné odvody z miezd zamestnancov v celkovej výške 3.454,34 €,

lebo zanikla trestnosť činu

Odôvodnenie:
	Vyšetrovateľ OR PZ, OKP XXXXX uznesením ČVS:ORP-865/3-VYS-ZA-2014 zo dňa 03.09.2014 podľa § 199 ods. 1 Tr. por. začal trestné stíhanie vo veci prečinu neodvedenia dane a poistného podľa § 277 ods. 1 Tr. zák. a dňa 24.03.2015 podľa § 206 ods. 1 Tr. por. vzniesol pre tento trestný čin, kvalifikovaný už ako zločin neodvedenia dane a poistného podľa § 277 ods. 1, ods. 2 písm. b) Tr. zák. obvinenie XXXXX, ktorá sa ho mala dopustiť na skutkovom základe uvedenom vo výrokovej časti tohto uznesenia.

Z výpisu z Obchodného registra Okresného súdu XXXXX vyplýva, že jedinou konateľkou a spoločníčkou spol. XXXXX XXXXX XXXXX XXXXX XXXXX je XXXXX, bytom XXXXX, XXXXX 

Zo záverov znaleckého posudku č. 15/2015 znalca z odboru ekonomika, vypracovaného v predmetnej trestnej veci vyplýva, že spol. XXXXX XXXXX mohla v období od 31.01.2014 do 31.07.2014 uhradiť zákonné poistné odvody do Sociálnej poisťovne, pobočka XXXXX z miezd zamestnancov 2x vo výške 100% a 5x len čiastočne. Celkovo tak mohla uhradiť zákonné poistné odvody z miezd zamestnancov vo výške 3.454,34 €. 

Dňa 01.07.2015 bol Okresnej prokuratúre XXXXX predložený vyšetrovací spis spolu s návrhom na zastavenie trestného stíhania XXXXX podľa § 215 ods. 1 písm. h) Tr. por. s poukazom na § 86 ods. 1 písm. e) Tr. zák., s ktorým som sa stotožnila. 

Dňa 29.06.2015 sa na OR PZ, odbor kriminálnej polície XXXXX uskutočnilo záverečné preštudovanie vyšetrovacieho spisu s obvinenou XXXXX, v rámci ktorého táto do spisu doložila príjmové pokladničné doklady vystavené Sociálnou poisťovňou, pobočka XXXXX svedčiace o dodatočnej úhrade poistných odvodov za zamestnancov. Konkrétne dňa 26.06.2015 došlo k úhrade poistného vo výške 260,41 €; 923,41 €; 39,11 €; 769,27€ a 28,07 € a dňa 24.06.2015 došlo zo strany obvinenej k úhrade poistného vo výške 1.434,07 €. Celkovo tak dodatočne uhradila poistné za zamestnancov vo výške 3.454,34 €.

Podľa § 215 ods. 1 písm. h) Tr. por. prokurátor zastaví trestné stíhanie, ak zanikla trestnosť činu.

Podľa § 86 ods. 1 písm. e) Tr. zák., trestnosť trestného činu neodvedenia dane a poistného podľa § 277 Tr. zák. alebo nezaplatenia dane a poistného podľa § 278 Tr. zák. zaniká, ak splatná daň a jej príslušenstvo alebo poistné boli dodatočne zaplatené najneskôr v nasledujúci deň po dni, keď sa páchateľ po skončení jeho vyšetrovania mohol oboznámiť s jeho výsledkami.

Podľa § 86 ods. 2 Tr. zák., trestnosť trestného činu neodvedenia dane a poistného podľa § 277 Tr. zák. alebo nezaplatenia dane a poistného podľa § 278 Tr. zák. nezaniká, ak ide o páchateľa, ktorý bol za obdobný čin v predchádzajúcich 24 mesiacoch postihnutý, alebo ak trestné stíhanie páchateľa za obdobný čin bolo v predchádzajúcich 24 mesiacoch zastavené z dôvodu zániku trestnosti trestného činu podľa ods. 1/.

Konštatujem, že obv. XXXXX včasným zaplatením poistného naplnila zákonné znaky ustanovenia § 86 ods. 1 písm. e) Tr. zák. o účinnej ľútosti, čím zanikla trestnosť jej činu.  

Preto som rozhodla tak, ako je to uvedené vo výrokovej časti tohto uznesenia. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok.

JUDr. Karin Demčáková
prokurátorka